VSL Sklep I Cp 2327/2019
Datum: 2020-02-14T01:00:00.000+01:00
ecli: ECLI:SI:VSLJ:2020:I.CP.2327.2019
sodisce: Višje sodišče v Ljubljani
oddelek: Civilni oddelek
institut: zavrženje pritožbe - nedovoljena pritožba - stvarna pristojnost sodišča - ugovor stvarne pristojnosti - napačen pravni pouk
jedro: Zoper sklep o zavrnitvi toženkinega ugovora stvarne pristojnosti pritožba ni dovoljena.

Pravni pouk izpodbijanega sklepa, da je zoper sklep dopustna pritožba, je napačen, kar pa na odločitev pritožbenega sodišča ne vpliva, saj napačen pravni pouk ne more vzpostaviti neobstoječe pravice pravdne stranke.
zveza: ZPP člen 19, 19/3, 346, 346/1

## Jedro

Zoper sklep o zavrnitvi toženkinega ugovora stvarne pristojnosti pritožba ni dovoljena.

Pravni pouk izpodbijanega sklepa, da je zoper sklep dopustna pritožba, je napačen, kar pa na odločitev pritožbenega sodišča ne vpliva, saj napačen pravni pouk ne more vzpostaviti neobstoječe pravice pravdne stranke.

## Izrek

Pritožba se zavrže.

## Obrazložitev

1. Sodišče prve stopnje je z izpodbijanim sklepom zavrnilo toženkin ugovor stvarne pristojnosti.

2. Zoper sklep se pritožuje toženka, ki uveljavlja vse pritožbene razloge iz 338. člena ZPP in predlaga, da pritožbeno sodišče izpodbijani sklep spremeni tako, da določi kot pristojno Okrajno sodišče v Ljubljani, podrejeno pa, da sklep razveljavi in vrne zadevo sodišču prve stopnje v nov postopek.

3. Pritožba ni dovoljena.

4. Izpodbijani sklep o zavrnitvi toženkinega ugovora stvarne pristojnosti predstavlja sklep, s katerim se je sodišče prve stopnje izreklo za stvarno pristojno, zoper ta sklep pa pritožba ni dovoljena (tretji odstavek 19. člena ZPP). Pravni pouk izpodbijanega sklepa, da je zoper sklep dopustna pritožba, je napačen, kar pa na odločitev pritožbenega sodišča ne vpliva, saj napačen pravni pouk ne more vzpostaviti neobstoječe pravice pravdne stranke. Ker pritožba zoper izpodbijani sklep ni dovoljena, jo je pritožbeno sodišče zavrglo (prvi odstavek 346. člena ZPP). Zavrženje toženkine pritožbe zajema tudi zavrženje toženkinega zahtevka za povrnitev stroškov pritožbenega postopka.